كود \\\\ اليوم فسلا وقع فيلم هوليوودي, امرأة كريساوها جوج ديال المشرملين راكبين فدراجة نارية, جات هي تبعاتهم بالطوموبيلة ديالها بسرعة جنونية حتى دخلات فيهم, واحد مات بيه فيه و الدري لاخور حالتو خطيرة نقلوه للمستشفى باش يتلقى العلاجات. بنادم من قوت عايش فالخوف و الظلم و القهرة ولى كيدير شرع يديه و كياخد حقو براسو. الكريساج ماشي ظاهرة جديدة فالمغرب, بلعكس قلال المغاربة لي عمرهم ماتخدمو فتيليفون ولا ففلوس, غي هو مؤخرا هادشي كتر بزاف. بالفعل من 2014 فاش جتاحت ظاهرة التشرميل المدن المغربية الى يومينا هذا الإجرام ولى في تزايد مستمر وغيبقى كيتزاد إلا ملقيناش حلول جذرية لهاد الموصيبة ! غي هو قبل منفكرو فالحل نعرفو الأسباب بعدا, بالنسبة ليا مكاينش ألف سبب, كاينين خمسة: – الفقراء لي غي كيفرخو و مكيربيوش البز ديالهم: راه مستحيل تكون كتشد حزقة لاروب فالشهر ومرتك كالسة فالدار وتكبر ستة ديال البراهش سويين وبعقلهم ومربيين ومخاصهم حتى خير وكيتسناهم مستقبل زاهر! داك كلها وكيتزاد برزقو ماوكلاش, كلها كيتزاد بمشاكيلو ومصروفو والمتطلبات ديالو, خصوصا وأن الوقت تبدلات, بنادم مبقاش كيقنع بسبرديلة فالعام وشكارة ديال سبايدرمان, ولى خاصو يلبس الماركات, ويكون عندو الأيفون , والحاسوب, والطابليط... – المستوى المتدني للتعليم, حيت التعليم ديالنا ليوم عبارة عن مكينة كبيرة كتصنع أجيال فاقدة التوجه وخاوية ومكلخة ومنعدمة الأخلاق والمبادئ. العهد فين كانو الوزراء و المدراء ديال الشركات الكبرى كيخرجو من مؤسسات تعليمية ديال الدولة قد ولى, دابا الكريسور كتلقاه كيقلب على الفيكتيم فالساعة لي عندو خاوية ما بين الحصة ديال اللغة العربية و الحصة ديال التربية الإسلامية. – تزايد معدل البطالة: أي مراهق مغربي شديتيه ونصحتيه بأنه خاصو يتبع قرايتو باش يكون عندو مستقبل, غيضحك و يقولك “تشا أشمن قراية و أشمن مستشقبل! ختي عندها الإجازة و غا باركة فالدار, و واحد ولد الدرب كيسيري السبابط عندو دكتشورة فداكشي ديال الإقتشصاد أساط, وباغيني أنا نقرا؟ ههه تشا ريح”, و مغتلقا باش ترد عليه حيت نسبة البطالة غادية وكتزاد والوضع الحالي راه مفزع. – تزايد الفقر والفوارق الطبقية: باش نكونو متفاهمين الكريساج عمرو غادي يحبس واخا نديرو ماشي غير حملة “زيرو كريساج” ! واخا نقتلو كاع المجرمين, غادي يبقا, حدو كاين واحد كيسوك المرسيديس آخر موديل و واحد ملاقيش باش يتعشى. التفاوت الاجتماعي الطبقي فاش كيكبر بزاف الإجرام كيتزاد و الطبقة المسحوقة كتجهل. – الدولة لي مدايراش خدمتها: أولا, الشرطة عندنا مهتمة أكثر بالإرهاب واخا شحال هادي مقاس المغرب, في حين كل نهار وفكل ساعة مواطن كيتكريسا وحتى واحد مامسوق ليه . وثانيا, الجهاز القضائي لي متهاون مع المجرمين, بنادم كتلقاه كريسا و شرمل و خارج من بعد ثلاثة أشهر بحالا موقع والو! مزيان نفكرو لبنادم فشنو لي كيوصلو يكريسي, ولكن فنفس الوقت مهم بزاف تربيه وتعطي لباباه علاش كيقلب إلا ارتاكب الجريمة. وأخيرا العفو بالجملة! هذا المفهوم ديالوعند المجرمين أن السجن مرحلة نقاهة و استراحة كيدوزوها ومن بعد سيدي ربي كيعفو. إلا ماضربناش الفكد فهادشي غادي نفيقو واحد النهار وغنلقاو راسنا انتاقلنا من الجريمة الفردية لي فيها سيف وموطور للجريمة المنظمة والعصابات والاختطاف وتهريب البشر, وولينا بحال المكسيك والبرازيل فمعدل الإجرام والقتيل لي فيهم. 
ظاهرة التشرميل و الكريساج: ضروري نفيقو من القلبة ونلقاو حلول لهاد الموصيبة